מ-16.10.11 רק מנויים יכולים לקרוא הודעות שנשלחו אליהם ולענות לשיחות צ'ט. מי שאינו משלם רואה שקיבל הודעה אך לא יכול לקרוא אותה, ורואה שמנסים ליצור איתו קשר בחלון צ'ט, אבל אין באפשרותו לקבל את השיחה. הוא יכול רק לסגור את החלון או לרכוש מנוי. למי שלא טרח לקרוא את האותיות הקטנות בהסכם המנוי שלו, הנה הן: "החברה מתחייבת כי דואר באתר שנשלח ע"י רוכש המנוי ("הרוכש"), יישלח ליעדו באמצעות מערכת JDate.co.il לתיבת הדואר של הנמען באתר. יחד עם זאת, החברה אינה יכולה להבטיח כי הנמען יוכל לקרוא את הדואר, אלא בהתאם לתנאי הרישום שלו באתר, וכן כי המנוי יזכה לתגובה מן הנמען".
צעד זה נועד מן הסתם לעודד (או להכריח) את כל הגולשים לרכוש מנוי, אך ראוי שיבריח מהאתר את כל אלו שעדיין גולשים בו. מכיוון שאין שום דרך לדעת מי מנוי ומי לא (אין סימן חיצוני על הכרטיס ואסור לכתוב "אין לי מנוי" או "יש לי מנוי". צוות האתר מצנזר את המידע הזה ומוחק אותו) יוצא שאנשים משלמים במיטב כספם על מנוי, והפנייה שלהם בעצם נזרקת לפח. מה הטעם לשלם כסף כדי לשלוח הודעות שאחרים לא יכולים לקרוא וליזום שיחות שאחרים לא מסוגלים לקבל? ולכן, מה הטעם בכלל לעשות מנוי?
אני קוראת לכל המנויים של האתר הזה לא לחדש את המנוי שלהם ולכלל המשתמשים להחרים אותו. היום בעידן הפייסבוק יש אפשרויות אחרות ליצור קשר עם אנשים, למשל השירות החינמי Datingbook שכולל כבר כמעט חמישים אלף משתמשים וגדל בכל יום. השירות המוצע שם אמנם בסיסי מאוד, אבל ברגע שתיכנסו תראו את כל הפנים המוכרות לכם מג'יי-דייט.
לא הסכמנו לשלם 8 שקלים לגביע קוטג'. אין שום סיבה שניתן יד לחמדנות מכל סוג שהוא ונשלם בין 79 ל-139 שקלים לחודש תמורת האפשרות לשלוח הודעות אל הרוח.